Hovedpersonene i denne saken var blant de mest omtalte i mediene i fjor. Men få klarte å trenge bak historien deres. Tre journalister kom et langt stykke på vei.

**SKUP-diplom for 2009 tildeles Nilas Johnsen, Kim Riseth og**

**Morten Hopperstad i VG for prosjektet**

**”Kongofangenes hemmelige sikkerhetsselskap”.**

Juryens begrunnelse:

12. mai i fjor ble det kjent at Tjostolv Moland og Joshua French var fengslet i Kongo, mistenkt for drap og spionasje. Allerede dagen etter knyttet VG de to nordmennene til Special Intervention Group (SIG) – et privat sikkerhets- og livvaktselskap som var under etterforskning i Norge for mulige krigsforbrytelser i Irak. Dette ble avvist av de mistenkte selv og av selskapets sjef.

Rettssaken som fulgte, utviklet seg til tider som et absurd drama med enorme erstatningskrav mot Norge, svært motstridende informasjon, et diplomatisk spill i kulissene om en utleveringsavtale og forklaringsnekt hos de mistenkte. Helt sentralt i saken sto spørsmålet: Hva gjorde French og Moland *egentlig* i Kongo?

Ved hjelp av systematisk og grundig kildearbeid i Norge, Kongo og Uganda ble VG det norske mediet som kom lengst i å besvare spørsmålet. Journalistenes oppsøkende reportasjevirksomhet under svært utfordrende arbeidsforhold ble utslagsgivende. Utallige små biter i et digert puslespill måtte settes sammen for å fremskaffe tilstrekkelig dokumentasjon og beviser.

En tilleggsutfordring alle journalister møtte i denne saken, var at norske avisartikler ble brukt av aktoratet. Som et motsvar nedsatte VG nye interne kjøreregler for den videre dekningen ut fra ønsket om at rettssaken i minst mulig grad skulle bli påvirket.

Juryen gratulerer Nilas Johnsen, Kim Riseth og Morten Hopperstad med SKUP-diplom for 2009.